Marsz Autōnōmije – cykliczno, kożdoroczno manifestacyjo ôrganizowano ôd Ruchu Autōnōmije Ślōnska we Katowicach, we rocznica uchwalynio ôd Sejmu Republiki Polskij Ôrganicznygo Sztatutu Ślōnskigo Wojewōdztwa, kery uōnymu prziznowoł autōnōmijo. Manifestanty domogajōm sie jeji prziwrōcynio. I Marsz Autōnōmije. Piyrszy marsz bōł we akuratno 87. rocznica uchwalynio autōnōmije, to je we niydziela, 15 lipca 2007. Napoczōn sie uōn ô 10:30. Bez sztreka, kero bōła ôd katowickigo rynku do pl. Sejmu Śląskiego przelozło wele 300 perzōnōw. Do kupy ze manifestantōma lozła bergmańsko ôrkestra. Kej autōnōmisty doszli do kōńca marszu, posłali szkartki do prezydynta Polski, kerym tedy bōł Lech Kaczyński. Potym wszyjske poszli do Gōrnoślōnskigo Cyntrōm Kultury, kaj ôbejzdrzeli sie filmy ô ślōnskij tymatyce. II Marsz Autōnōmije. Przi drugym marszu postanowiyli, iże trasa trza przedugszyć. A skiż tygo manifestanty ruszyli ze pl. Wolności. Marsz tyn bōł we sobota 12 lipiynia, a ludzie puścili sie gynau we połednie, ô 12:00. Podug godanio policyje, kero ôchrōniała pochōd, we marszu wziyno udzioł bezma 800 ludzi. Nojsamprzōd szli dziołacze RASiu ze swojim banerym, potym bōły motory, wojoki a reszta chopōw ze banerōma. Za nimi szła reszta marszu, nale we keryj postrzodku wciśniynto bōła ôrkestra. Na pl. Sejmu Śląskiego zaczły sie przemołwy. Nojsampiyrw godoł Marian Makula, potym Jerzy Gorzelik. Szło tyż kupić roztomajte zachy na sztandach ślōnskich sklepikōw abo pouobziyrać pokoz wojokōw. III Marsz Autōnōmije. III edycyjo marszu bōła piyrszōm, keryj na pewno skala zrobiyli reklama. We niykerych miastach plakaty szło nolyź bezma na kożdyj zojli. Krōm tygo we Siymianowicach rozdowali ulotki. Nad marszym medyjalny patrōnat ôbiyna TV Silesia. Bōł uōn 18 lipiynia 2009, to je we sobota, jakoa łōński. Poczōntek bōł ô 12:00. Szrteka tyż niy zmiyńōła sie ôd II Marszu Autōnōmije, podaniy na szyk. Piyrw jechały mopliki, motory a kuady, niyskorzi ludzie ze banerōma, potym ôrkestra, pikap ze Marianym Makulōm, kery we trasie ôsprawioł ô autōnōmiji a RASiu a do kupy ze Pyjtrym Langerym zaczynoł skandowaniy proautōnōmicznych hasłōw. Kej tyśōńc-perzōnowo skupina ludzi dolozła na pl. Sejmu Śląskiego głos zabroł Marian Makula, niyskorzi ôsprawioł Alojzy Łysko, a potym Jerzy Gorzelik. Po przemołwach, wszyjske uczestniki ustowiyli sie na schodach gmachu Ślōnskigo Sejmu, a potym wziyni udzioł we kōnkursie na zgadowaniy autorōw cytatōw ô Ślōnsku. Nostympniy spostrzōd nich wybrali nojbarzi kuriozalno pedzyniy. Wybrany ôstoł cytat Jarosława Kaczyńskiego. Niyskorzi szło kupić jaki ślōnski gadżet, ôbejzdrzeć pokoz walk wojokōw, wybić sie pamiōntkowo mōneta, abo podpisać petycyjo do prymiera Donalda Tuska, we keryj RAŚ domogoł sie prziwrōcynio autōnōmije. Na kōniec we podciyniach GCK wyświytlili filmik ô państwowości we Gōrnym Ślōnsku. Dziyń Ślōnskij Fany Neczajta Marszu Autōnōmije Ruchu Autōnōmije Ślōnska - ôrganizatora marszōw Zdjyńca ze manifestacyje